
PËR KRIJIMIN E KOMITETIT KOMBËTAR PËR POPULLSINË

Me propozimin e Kryetarit të Këshillit të Ministrave, Këshilli i Ministrave

V E N D O S I :

1. Në vartësi të Këshillit të Ministrave, krijohet Komiteti Kombëtar për Popullsinë pranë Akademisë së Shkencave të Republikës së Shqipërisë.
2.   Detyrat e Komitetit Kombëtar për Popullsinë do të jenë:
2.1. Formulimi i një Dokumenti të Politikës mbi Popullsinë dhe Zhvillimit në Shqipëri në përputhje me ndryshimet aktuale në vendin tonë dhe me zhvillimin perspektiv të shoqërisë shqiptare.
2.2. Hartimi i një programi afatgjatë për vënien në jetë të kësaj politike shtetërore lidhur me zhvillimin e popullsisë në Shqipëri.
2.3. Sugjerimi i alternativave prë koordinimin e politikave demografike, sociale, ekonomike dhe të të gjitha fushave të tjera në bashkëpunim me ministritë e interesuara.
3. Përbërja e Komitetit Kombëtar për Popullsinë është si më poshtë:
1. Ylli Vejsiu, zv. kryetari i Akademisë së Shkencave, kryetar.
2. Sekretar Shteti për Rininë dhe Gruan në Ministrinë e Kulturës, Rinisë dhe Gruas.
3. Zv.ministër i Shëndetësisë dhe Ambientit
4. Zv.ministër i Punës dhe Çështjeve Sociale
5. Zv.ministër i Arsimit të Lartë dhe Kërkimeve Shkencore
6. Zv.ministër i Drejtësisë
7. Drejtor i Institutit të Statistikës
8. Suzana Lame, eksperte e demografisë
9. Vladimir Misja, ekspert i demografisë
4. Kryetari i Komitetit Kombëtar për Popullsinë është nomenklaturë e përhershme e Kryeministrit.
5. Ky Komitet ngarkohet të paraqesë brenda muajit të formimit rregulloren e brendshme të tij.
Ky vendim hyn në fuqi menjëherë.

